Austin Thomas

Austin Edison Thomas (☆ 25 di maart 1939 – † 15 di mei 2018) tabata un esgrimista Arubiano y atleta olimpico. El a competi den e eventonan individual di floret y spada na e Weganan Olimpico di Zomer di 1988.

 Biografia 
Thomas a gradua na 1957 na LTS den electrotecnica y tabata biba na San Nicolas. Como esgrimista e tabata afilia na Beau Geste, e tempo ey un di e cuater club di esgrima na Aruba. Ademas di esgrima e tabata activo den otro deporte, entre otro como entrenador di rolschaats pa mucha di YMCA y tabata organisa competencianan.

Den e Campeonato Antiano di Esgrima Thomas tabata representa Aruba for di añanan 1970. Na e competencia anual aki e tabata semper un di e miho hungadonan di Aruba. Na 1981 el a titula campeon den categoria floret y a sali na di dos luga den spada. Den e prome campeonato di Esgrima teni na pais Aruba na 1986 Thomas a bira kampeon invicto (categoria masculino) cu 7 victoria. E tabata participa na diferente conpetencia den exterior, entre otro na Caracas, Puerto Rico y Colombia. Debi na su bon resultadonan na 1992, cu ta conta pa e campeonato mundial, el a wordo inclui den e ranking mundial 1993 di esgrimista di spada. Esaki tabata prome biaha cu un esgrimista di Aruba ta aparece riba e lista aki.

Apesar di su carera largo den e deporte di esgrima, e no tabata te 1988 numa ora Thomas, e momento ey 49 aña di edad, a haña su prome chens di esgrima na Weganan Olimpico. El a forma parti di e prome delegacion Arubano na Weganan Olimpico di Zomer na Seoul. Otro miembronan tabata Roswitha Lopez y Yvette Thuis (landamento sincronisa), Lia Melis (marathon), Evelyn Farrell (atletismo), Jeffrey Nedd y Hubert Wester (boxeo) y Victor Maduro (judo). 
Thomas a terminá na rango 58 entre 68 participante den e competencia di floret individual y rango 70 entre 79 participante den e categoria di spada individual. Austin Thomas, Olympedia.org 

Thomas tabata miembro di directiva di Aruba Sport Unie (ASU) y pa hopi aña a fungi como presidente di Scherm Amateur Bond Aruba (SABA). E tabata un entrenador pa principiante, reconoci pa Federacion Internacional di Esgrima (FIE). Cu sosten financiero di Lotto pa Deporte el a introduci na 1993 e deporte mediante les na un cantidad di scol na Aruba. Pa varios aña el a train e muchanan na Sportcentrum San Nicolas. 

Dia 15 di mei 2018, despues di a sufri di un enfermedad largo, Thomas a fayece na edad di 79 aña.
Dos luna despues di su fayecimiento SABA a organisa su campeonato Copa Thomas 2018, dedica na Austin Thomas como legendario atleta di esgrima Arubano.Campeonato Copa Thomas den esgrima lo tuma luga 30 di juli proximo, Bon Dia Aruba (25 di juli 2018) Na 2016, Thomas a ricibi e condecoracion real como miembro den Orden di Oranje-Nassau.IbiSA Aruba riba Facebook

 Mira tambe 
 Aruba na Weganan Olimpico

Category:Hende
Esgrima
Esgrima